KLASA: 034-05/24-01/26

URBROJ: 711-02-01/02-2024-02

Zagreb, 16. veljače 2024.

 **ZDRAVKO TUŠEK**

 **državni tajnik u Ministarstvu poljoprivrede**

**Predmet: mišljenje na zahtjev obveznika Zdravka Tušeka,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) je dana 07. veljače 2024. pod oznakom KLASA: 034-05/24-01/26, zaprimilo zahtjev za mišljenje koje je podnio obveznik Zdravko Tušek, državni tajnik u Ministarstvu poljoprivrede.

U podnesenom zahtjevu obveznik navodi da Ministarstvo vanjskih i europskih poslova, temeljem Zakona o provedbi projekata međuinstitucionalne suradnje Europske unije i projekata tehničke pomoći („Narodne novine“, broj 99/18.) provodi aktivnosti u svrhu prenošenja znanja i iskustava stečenih tijekom procesa pristupanja Republike Hrvatske Europskoj uniji s ciljem pružanja potpore i tehničke pomoći tranzicijskim zemljama. Nadalje, obveznik ističe kako ga je u konkretnom slučaju Služba za prijenos znanja Ministarstva vanjskih i europskih poslova, temeljem zamolbe Ministarstva poljoprivrede i ruralnog razvoja Republike Albanije, zamolila za sudjelovanje na radionici na temu organizacijskih i tehničkih preduvjeta za provedbu Zajedničke poljoprivredne politike EU, sukladnosti poljoprivrednih registara sa EU zahtjevima te statusa potrebnih resursa i okvira za planiranje uspostave Sustava identifikacije zemljišnih parcela. Obveznik navodi kako je predviđeno trajanje radionice tri dana, a da će se troškovi provedbe radionice (putni troškovi, smještaj, dnevnice i naknada za rad) podmiriti iz proračuna Službe za prijenos znanja Ministarstvo vanjskih i europskih poslova. Isto tako, obveznik navodi da se predviđene aktivnosti provode u sklopu bilateralnih odnosa Republike Hrvatske i Republike Albanije u širem kontekstu podrške EU integracijskog procesa. Slijedom navedenog, obveznik postavlja upit može li sudjelovati na navedenoj aktivnosti, kao stručnjak s dugogodišnjem iskustvu uspostave sustava i provedbe Zajedničke poljoprivredne politike EU te može li primati naknade za rad s obzirom na trenutni status državnog dužnosnika na mjestu državnog tajnika u Ministarstvu poljoprivrede.

Povodom navedenog zahtjeva, Povjerenstvo na temelju članka 32. stavka 1. podstavka 3. („Narodne novine“, broj 143/21, dalje ZSSI) na 40. sjednici održanoj 16. veljače 2024.g., obvezniku daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Povjerenstvo ističe kako je člankom 7. d) ZSSI-a propisano da je obveznicima zabranjeno primiti dodatnu naknadu za obnašanje javnih dužnosti.

Nadalje, člankom 17. stavka 2. ZSSI-a propisano da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Nadalje, stavkom 3. istoga članka ZSSI-a propisano je da prethodno odobrenje Povjerenstva iz stavka 2. toga članka nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje primitka po osnovi autorskih, patentnih i sličnih prava intelektualnog i industrijskog vlasništva te za stjecanja primitaka i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo ističe kako nema zapreke u smislu odredbi ZSSI-a da obveznik sudjeluje na navedenoj trodnevnoj radionici, jer se u širem smislu radi o edukacijskoj djelatnosti.

Međutim, u odnosu na primanje naknade Povjerenstvo ističe da ukoliko obveznik navedenu radionicu održava, odnosno na istoj sudjeluje u svojstvu stručnjaka iz navedenog područja, isti za navedeno može primati i novčanu naknadu, koju je potom dužan prijaviti u imovinskoj kartici, ali ukoliko bi na navedenoj radionici sudjelovao kao predstavnik državnog tijela u kojem obnaša dužnost, obveznik za sudjelovanje na istoj ne smije primiti naknadu budući da bi u tom slučaju ista predstavljala dodatnu naknadu za obnašanje dužnosti, a što je zabranjeno člankom 7. točkom d) ZSSI-a.

 ZAMJENICA PREDSJEDNICE POVJERENSTVA

 Ines Pavlačić, dipl. iur.

Dostaviti:

1. Obvezniku Zdravku Tušeku, elektroničkom dostavom
2. Objava na internetskoj stranici Povjerenstva
3. Pismohrana